《汉宫春晓图歌为克斋司徒题》
明代·孙承恩

斜日吹落明星稀，汉家宫里春云低。铜龙漏静午门辟，鱼钥声云万户齐。

此时六宫人尽起，宝镜荧荧对梳洗。螺黛妆馀积翠烟，残脂涤去流红腻。

龙脑入缕罗衣香，珠钿玉佩锵鸣珰。试问宫中谁第一，赵家姊妹誇新妆。

东风习习春犹浅，小立徐行娇步软。梦馀杨柳尚含嚬，睡足海棠犹力倦。

帘垂翡翠挂珊瑚，渐观花影摇金铺。閒理玉筝调锦瑟，官家上直听云呼。

列屋盈盈尽妖冶，负宠争怜不相下。饰貌何如饰性情，当熊辞辇何为者。

容光或有覆盆遗，燕笑宁知泣向隅。歌舞昭阳竞春好，凄凉长信恨更迟。

春去春来年复年，人生岂得常娇妍。忽忽愁中添绿鬓，匆匆镜里改朱颜。

沧海桑田讵胜道，富贵荣华孰长保。试看当时盛丽区，只今无地生芳草。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。